

***Број: 02 - \_\_\_\_\_\_\_\_\_\_***

***\_\_\_\_\_\_\_ 2024 година***

***С к о п ј е***

***ЗАПИСНИК***

***од Сто педесет и осмата******седница на Управниот одбор на***

***Фондот за здравствено осигурување на Република Северна Македонија,***

*одржана на 28 март 2024 година со почеток во 13.00 часот*

*во просториите на Фондот*

***Присутни членови на Управниот одбор:***

* *Дејан Николовски, претставник од Министерството за финансии – претседател;*
* *д-р Фросина Арнаудова Дежуловиќ– заменик на претседателот;*
* *д-р* *Љубиша Каранфиловски, претставник од Сојузот на синдикатите на Македонија – член;*
* *д-р Димитар Димитриевски, претставник од здружението на пензионерите – член;*
* *д-р спец. д-р сци. Тања Дејаноска, претставник на стопанствениците – член;*
* *дипл. фарм. спец. Маја Ковачева, претставник од Лекарската, Фармацевтската и Стоматолошката комора на Македонија – член;*
* *м-р Ангелина Бачановиќ, претставник на осигурениците   – член.*

***Присутни од ФЗОРСМ:***

* *м-р Магдалена Филиповска Грашкоска, директор на ФЗОРСМ (делумно присутна);*
* *Стеван Ангелески, раководител на одделението за сметководствени работи (учествуваше во работата по точката 1 од дневниот ред на седницата);*
* *Кристина Христова, директор на секторот за фармација, (учествуваше во работата по точките 2 и 3 од дневниот ред на седницата);*
* *Јасминка Смилевска, директор на правниот сектор (учествуваше во работата по точката 8 од дневниот ред на седницата);*
* *Миле Сугарев, директор на секторот за финансиски прашања (учествуваше во работата по точките 4, 5 и 6 од дневниот ред на седницата);*
* *Христо Трповски, раководител на одделението за регрес и судски постапки, во својство на записничар.*

*Седницата ја отвори и водеше претседателот на Управниот одбор Дејан Николовски. На почетокот утврди дека се присутни сите седум членови на Управниот одбор, со што условите за полноважно работење и одлучување се исполнети, по што го прочита претходно доставениот*

***П Р Е Д Л О Г - Д Н Е В Е Н Р Е Д***

* *Усвојување на записникот од Сто педесет и седмата седница на Управниот одбор одржана на 21 март 2024 година*
1. *Предлог за донесување на Одлука за утврдување на Завршната сметка на Фондот за здравствено осигурување на Република Северна Македонија за 2023 година;*
2. *Предлог за донесување Правилник за изменување и дополнување на Правилникот за начинот и методологијата за утврдување референтни цени на лекови;*
3. *Разгледување на Предлог за Листата на лекови од Стручната комисија која го утврдува предлогот на Листата на лекови кои паѓаат на товар на Фондот;*
4. *Предлог за донесување заклучок за барање на ПЗУ „Биотек лабораторија“ од Скопје;*
5. *Предлог за донесување заклучок за пренамена на условен надоместок за ЈЗУ Универзитетски стоматолошки клинички центар „Свети Пантелејмон“ од Скопје;*
6. *Предлог за донесување на Одлука за изменување на Одлуката за утврдување на вкупниот договорен надоместок на јавните здравствени установи за 2024 година;*
7. *Предлог за донесување Одлука за изменување и дополнување на Одлуката за утврдување на висината на вкупниот договорен надоместок на здравствените установи за обезбедени услуги од специјалистичко – консултативната стоматолошка здравствена заштита од дејностите орална хирургија, ортодонција и протетика за 2024 година;*
8. *Предлог за утврдување на формата и содржината на Договорот за пружање и плаќање на здравствени услуги за биомедицинско потпомогнато оплодување;*
9. *Предлог за донесување Одлука за изменување на Одлуката за утврдување на висината на вкупниот договорен надоместок на здравствените установи за обезбедени услуги од специјалистичко – консултативната здравствена заштита за 2024 година;*
10. *Предлог за донесување Одлука за изменување и дополнување на Одлуката за утврдување на висината на вкупниот договорен надоместок на здравствените установи за обезбедени услуги од областа на лабораториските испитувања во специјалистичко–консултативната здравствена заштита за 2024 година;*
11. *Разно.*

*По изложувањето на предлог дневниот ред, претседателот праша дали има и други предлози за дневниот ред на денешната седница.*

*Директорката Филиповска Грашкоска наведе дека работниот материјал за точката 6 кој не беше доставен пред седницата е подготвен и може да се подели за Управниот одбор да ја разгледа и таа точка од дневниот ред.*

*Ангелина Бачановиќ во однос на точката 8 наведе дека утврдувањето на формата и содржината на договорите кои Фондот ги склучува со здравствените установи не е во надлежност на Управниот одбор, туку нив треба да ги составува стручната служба на Фондот во согласност со прописите што се однесуваат на правата и обврските што се уредуваат со договорите и дека материјалот е доставен претходниот ден во 16 часот.*

*Тања Дејаноска пак укажа дека Управниот одбор треба, како и досега, да ја утврдува формата и содржината со своја одлука. Тоа е многу важно за да се има увид и контрола на договорите кои ги склучува Фондот и да се намали можноста за склучување на договори со одредби кои не се во интерес на Фондот.*

*Димитар Димитриевски укажа дека под точката 10 имаме предлог за измена на договорниот надоместок на здравствена установа за 20.000 денари, па во врска со тоа наведе дека Управниот одбор не би требало да одлучува за толку мали износи.*

*Директорката Филиповска Грашкоска објасни дека, со оглед што висината на договорните надоместоци се утврдува со одлука на Управниот одбор, за секоја промена на договорните надоместоци на здравствените установи, без оглед на износот, одлука мора да донесе Управниот одбор.*

*Во врска со дадените предлози за дневниот ред, Управниот одбор одлучи дека предлозите од точките 8 и 10 се во надлежност на Управниот одбор и треба да се вклучат во дневниот ред на седницата. Во однос на материјалот за точката 6, се дозволи тој да биде поделен и точката 6 да се разгледа на денешната седница.* *Со оглед на тоа, за Сто педесет и осмата седница**едногласно се усвои следниот*

***Д Н Е В Е Н Р Е Д***

* *Усвојување на записникот од Сто педесет и седмата седница на Управниот одбор одржана на 21 март 2024 година*
1. *Предлог за донесување на Одлука за утврдување на Завршната сметка на Фондот за здравствено осигурување на Република Северна Македонија за 2023 година;*
2. *Предлог за донесување Правилник за изменување и дополнување на Правилникот за начинот и методологијата за утврдување референтни цени на лекови;*
3. *Разгледување на Предлог за Листата на лекови од Стручната комисија која го утврдува предлогот на Листата на лекови кои паѓаат на товар на Фондот;*
4. *Предлог за донесување заклучок за барање на ПЗУ „Биотек лабораторија“ од Скопје;*
5. *Предлог за донесување заклучок за пренамена на условен надоместок за ЈЗУ Универзитетски стоматолошки клинички центар „Свети Пантелејмон“ од Скопје;*
6. *Предлог за донесување на Одлука за изменување на Одлуката за утврдување на вкупниот договорен надоместок на јавните здравствени установи за 2024 година;*
7. *Предлог за донесување Одлука за изменување и дополнување на Одлуката за утврдување на висината на вкупниот договорен надоместок на здравствените установи за обезбедени услуги од специјалистичко – консултативната стоматолошка здравствена заштита од дејностите орална хирургија, ортодонција и протетика за 2024 година;*
8. *Предлог за утврдување на формата и содржината на Договорот за пружање и плаќање на здравствени услуги за биомедицинско потпомогнато оплодување;*
9. *Предлог за донесување Одлука за изменување на Одлуката за утврдување на висината на вкупниот договорен надоместок на здравствените установи за обезбедени услуги од специјалистичко – консултативната здравствена заштита за 2024 година;*
10. *Предлог за донесување Одлука за изменување и дополнување на Одлуката за утврдување на висината на вкупниот договорен надоместок на здравствените установи за обезбедени услуги од областа на лабораториските испитувања во специјалистичко–консултативната здравствена заштита за 2024 година;*
11. *Разно.*

*Потоа се пристапи кон разгледување на точките на дневниот ред по редоследот како што е тоа забележано во овој записник.*

* *Усвојување на записникот од Сто педесет и седмата седница на Управниот одбор одржана на 21 март 2024 година*

*Ангелина Бачановиќ наведе дека има одредени забелешки, односно барања за дополнување на записникот во точките 1, 2, 3, 4 и 5, кои накусо ги наведе, по што најави дека целосните формулации на забелешките и дополнувањата ќе ги достави по пат на е-меил.*

*Останатите членови на Управниот одбор немаа забелешки на записникот и се согласија по внесувањето на забелешките на Ангелина Бачановиќ, записникот од Сто педесет и седмата седница на Управниот одбор да се смета за едногласно усвоен.*

# **ТОЧКА 1 -** Предлог за донесување на Одлука за утврдување на Завршната сметка на Фондот за здравствено осигурување на Република Северна Македонија за 2023 година

*За точката 1 од дневниот ред излагање имаше Стеван Ангелески, раководител на одделението за сметководство. Во излагањето го образложи Извештајот за финансиското работење на Фондот во 2023 година, осврнувајќи се на најпрвин на приходите на Фондот а потоа и на расходите. Во однос на приходите, ги истакна приходите од придонеси за задолжително здравствено осигурување од плати чија реализацијата била 106,2 %, од придонесите кои се пресметуваат од исплатените пензии 88,9% и од други неданочни приходи со реализација од 97,3%. Во други неданочни приходи спаѓаат приходите од плаќања врз основа на меѓународни конвенции и приходите од партиципацијата што ја плаќаат осигурениците.*

*Љубиша Каранфиловски праша со колкав процент во приходите на Фондот учествува партиципацијата, додавајќи дека доколку е под 5%, неприфатливо е воопшто да се наплаќа партиципација. Стеван Ангелески наведе дека во приходите на Фондот партиципацијата учествува со 1,07% и истакна дека само аптеките имаат обврска да ја уплаќаат партиципацијата а другите здравствени установи ја задржуваат.*

*Директорката Филиповска Грашкоска наведе дека ќе се приберат податоци и од јавните здравствени установи за приходите од платената партиципација во 2023 година. Од податоците ќе се види колкав е уделот на приходите од партиципација во вкупните приходи на одделните јавни здравствени установи како и колку е тоа во однос на буџетот на Фондот.*

*Маја Ковачева побара да се подготви и преглед за тоа колку фактури за реализирани рецепти и во колкава вкупна висина се одбиени во текот на 2023 година, како и посебно да се прикаже колку од тие одбиени фактури биле одбиени по основ на ретроактивно одјавување на осигуреници во Агенцијата за вработување.*

*Ангелина Бачановиќ праша зошто во материјалите за оваа точка не е даден и биланс на состојба, како што е тоа законски предвидено за фондовите. Наведе дека и билансот на состојбата треба да биде презентиран на Управниот одбор.*

*Стеван Ангелески наведе дека биланс на состојба се изготвува, но досега не се вклучувал во извештајот за финансиското работење на Фондот кој бил изложуван на Управниот одбор.*

*Ангелина Бачановиќ повтори дека Управниот одбор треба да биде запознаен со билансот на состојбата а Љубиша Каранфиловски додаде дека освен годишниот биланс на состојбата, Управниот одбор треба да добива и извештаи за финансиската состојба на два – три месеци, како би можел да ја следи.*

*Потоа Стеван Ангелески продолжи со излагањето наведувајќи ги побарувањата на Фондот по одделни основи а потоа и обврските.*

*Ангелина Бачановиќ праша кога ќе биде поднесена завршната сметка, имајќи во вид дека законската обврска налага тоа да биде до крајот на февруари.*

*Стеван Ангелески наведе дека ќе биде поднесена до крајот на март, а ако биде пропуштен и тој рок Фондот ќе треба да плати уште една казна како што веќе еднаш плати. Проблемот за навремено поднесување е во пописот кој и претходи на завршната сметка а за кој е потребно многу време да се изврши во сите подрачни служби.*

*Тања Дејаноска укажа дека пописот би можел многу поефикасно да се извршува кога Фондот би бил целосно дигитализиран.*

*Директорката Филиповска Грашкоска наведе дека за целосна дигитализација на Фондот се потребни многу средства кои не можеме да ги обезбедиме, околу 7-8 милиони евра а Тања Дејаноска наведе дека би можело да се види дали средства може да се обезбедат од странски донации.*

*Тања Дејаноска укажа и дека успешноста на Фондот, може да се согледа преку износот на средствата кои се плаќаат во болничката здраствена заштита. Овој износ треба да биде под 20-25% од сите трошоци за здравствени услуги. Ако е повисок, тогаш Фондот не е успешен.*

*Со тоа, дискусијата за точката 1 од дневниот ред беше исцрпена и Управниот одбор едногласно ја донесе предложената*

***Одлука***

***за утврдување на Завршната сметка на Фондот за здравствено осигурување на Република Северна Македонија за 2023 година***

# **ТОЧКА 2 -** Предлог за донесување Правилник за изменување и дополнување на Правилникот за начинот и методологијата за утврдување референтни цени на лекови

*Директорката Филиповска Грашкоска наведе дека предложениот правилник е всушност истиот кој беше донесен минатата година во март а во февруари оваа година беше укинат од Уставниот суд. Причината за укинувањето е само во тоа што биле поминати повеќе од седум дена од неговото донесување до објавувањето во Службен весник. Поради тоа и се предлага да биде повторно донесен со истите одредби.*

*Во однос на одредбата за маржата за промет на големо како составен дел на големопродажната цена, која со правилникот се брише, а во врска со која се поставуваа прашања на минатата седница, Кристина Христова објасни дека цените на лекови за кои се однесува таа одредба се под надлежност на Министерството за здравство, а Фондот на аптеките кои издаваат лекови на рецепт од Листата на лекови што паѓаат на товар на Фондот, им плаќа соодветен надоместок за нивната услуга сметан според утврдена референтна цена на лек. Според тоа, одредбата се брише за да не предизвикува забуни.*

*Маја Ковачева побара објаснување за тендерските цени, односно зошто во правилникот и тие се предвидуваат како еден од дополнителните критериуми.*

*Кристина Христова објасни дека на Фондот, како плаќач односно купувач на здравствени услуги и лекови за осигурениците, потребни му се и навремени податоци за постигнатите тендерски цени за лекови за јавните здравствени установи, како показатели за можноста за дополнително усогласување на референтна цена на лек и постигнување оптимален резултат во даден период, со оглед на тоа дека имало повеќе случаи кога за еден лек со тендер во или за различни здравствени установи се постигнале различни и пониски цени. Дополнително, Фондот се стреми преку аптеките да обезбеди континуиран пристап до лекови и што повеќе лекови без доплати или со пониски доплати за осигурените лица за лекови од Листата А – Листа на лекови на рецепт за примарната здравствена заштита. На прашање на Ангелина Бачановиќ како Фондот ќе ги добива тие цени, наведе дека тие податоци се јавно објавени и достапни, а заради ефикасно работење на службата, фармацевтските компании се повикани да ги доставуваат и тие информации до Фондот во постапката која е предвидена со правилникот за утврдување на референтни цени на лекови.*

*Ангелина Бачановиќ, осврнувајќи се на дополнителните критериуми за утврдување на референтни цени на лекови од членот 4-а, кој се додава во правилникот, наведе дека со оглед што тие не се подетално обработени, може да придонесат за добивање нереално ниски цени, како и дека оставаат простор за дискреционо одлучување.*

*Кристина Христова одговори дека тука станува збор за методологија за формирање предлог референтни цени односно надоместоци за цени на лекови на товар на Фондот од Листата на лекови, а не за формирањето на цените на лековите што е под надлежност на Министерството за здравство. Формираните предлог референтни цени на лекови Фондот транспарентно јавно им ги претставува на компаниите/носителите на одобренија за промет на лек, па тие може да дадат забелешки доколку имаат. На крајот, референтите цени на лековите од Листата на лекови се предлагаат за утврдување во рамки на расположливиот буџет на Фондот.*

*Директорката Филиповска Грашкоска додаде дека по донесувањето на правилникот минатата година а пред да биде укинат се утврдија многу референтни цени, во врска со кои не се јавија проблеми.*

*Ангелина Бачановиќ пак истакна дека тоа што компаниите се согласиле со цените, не значи дека тие цени биле и во интерес на осигурениците. Ние немаме информации за тоа како референтните цени се одразуваат на интересите на осигурениците, пред сѐ на потребата од доплата и на изборот на лекови. Потребно е на Управниот одбор да му се даде и една куса информација за одразот на зголемувањето на референтните цени на лековите на состојбата со лековите во земјата.*

*Маја Ковачева се надоврза наведувајќи дека на состојбата со лековите може да се одрази и тоа што во последниот период се затвориле некои претставништва на странски фармацевтски компании.*

*Кристина Христова одговори дека прашањето за состојбата со пристап и прометот на лекови на пазарот е во надлежност на Агенцијата за лекови и тоа е поврзано со ценовната политика за лекови што е под надлежност на Министерството за здравство. Надлежноста на Фондот е ограничена на утврдување референтни цени (надоместоци) за лековите од Листата на лекови. Последната симулација направена во Фондот, покажа дека за да се намалат односно избегнат доплати на осигурениците за лекови на рецепт од постоечката листа на лекови, сметано по најниските формирани одобрени цени од Министерството за здравство во тој период, во буџетот на Фондот за лекови на рецепт што се издаваат во аптеките се потребни дополнителни средства во проценет износ од најмалку една милијарда денари. Треба да се има во вид дека има и лекови со зголемени цени од фармацевтските компании а одобрени од Министерството за здравство во последниот период.*

*Тања Дејаноска наведе дека Фондот не би требало да го чека Министерството туку за да постигне реални цени на лековите, треба да им пристапи на домашните производители на лекови и од нив директно да ги добие сите параметри потребни за цените. Оттаму да се тргне и при формирањето на цените на лековите кои се увезуваат.*

*Кристина Христова наведе дека со правилникот за референтните цени за лековите од Листата на лекови е предвидено фармацевтските компании да даваат нивна понуда до Фондот, а согласно законските прописи лек не смее да се пушти во промет доколку нема утврдена цена што е надлежност на Министерството за здравство коешто ги одобрува големопродажните и малопродажните цени на лековите. Фондот нив ги презема за потреби и на пресметките и постапката за утврдување на референтните цени на лековите од Листата на лекови, согласно актуелните состојби за достапни лекови на пазарот  и расположливиот буџет на Фондот за таа намена. Фондот успеа да влијае да се намалат повеќе цени на лекови. Исто така, побара од Министерството заедно да се работи на проверки и ревидирање на методологиите и постапките за утврдување цени на лекови и референтни цени на лекови, бидејќи сметаме дека единствено на тој начин и со заеднички напори и соработка со фармацевтските компании присутни на домашниот пазар, би можело да се постигнат подобри резултати за цени на лекови и да се поедностават постапките во двете институции.*

*Љубиша Каранфиловски констатира дека освен лековите за кои се утврдуваат референтни цени според овој правилник, има и лекови на кои правилникот не се однесува а за кои референтни цени се утврдуваат по согласност.*

*Директорката Филиповска Грашкоска наведе дека тоа е случај со лековите кои не се на Листата на лекови на товар на Фондот а се користат за давање здравствени услуги на осигурениците, како нпр. биолошките лекови. Тие лекови јавните здравствени установи ги набавуваат по добиена согласност од Фондот. Кристина Христова додаде дека за лековите за кои Фондот дава согласности, на пресметки работи посебна работна група, а не комисијата за утврдување на предлог референтни цени на лекови а и во таа постапка се користи методологијата за референтни цени од овој правилник, но не во целост.*

*Потоа Љубиша Каранфиловски праша и дали комисијата која работи на утврдување на референтните цени на лековите е изедначена со другите комисии на Фондот во поглед на надоместокот за работата, а доколку не е, треба да биде. Потенцира дека оваа комисија е многу значајна и треба да биде пред сѐ добро составена за да ги постигнува своите цели. Наведе и дека комисиите не треба да бидат со гломазен состав, бидејќи кога е тоа случај, само помал дел од членовите ефективно даваат придонес во работата, како и дека сите комисии треба да ја извршуваат работата вон работното време за да биде оправдано плаќањето надоместок.*

*Со тоа се исцрпи дискусијата за оваа точка од дневниот ред и се пристапи кон гласање по предлогот за донесување Правилник за изменување и дополнување на Правилникот за начинот и методологијата за утврдување референтни цени на лекови. За усвојување на предлогот гласаа Дејан Николовски, Фросина Арнаудова Дежуловиќ, Љубиша Каранфиловски, Димитар Димитриевски и Ангелина Бачановиќ а Тања Дејаноска и Маја Ковачева се воздржаа од гласање. На тој начин, Управниот одбор со мнозинство на гласови го донесе предложениот*

***Правилник***

***за изменување и дополнување на Правилникот за начинот и методологијата за утврдување референтни цени на лекови***

# **ТОЧКА 3 -** Разгледување на Предлог за Листата на лекови од Стручната комисија која го утврдува предлогот на Листата на лекови кои паѓаат на товар на Фондот

*Во врска со точката 3, воведно излагање даде директорката Филиповска Грашкоска. Наведе дека Стручната комисија доставила ранг листа со четири ранг листи по групи на лекови, од кои се гледа дека најголемиот дел од предлозите се бодувани максимално и се остава на Управниот одбор да одлучи. Редоследот на лековите во предлогот не е според ранг листата и лековите не се подредени со назначен приоритет, како што налага правилникот на Министерството за здравство за Листата на лекови на товар на Фондот. Исто така, податоците што се дадени со предлогот се означени под заштитено име на лековите, а не по генеричките имиња на лековите како што е структурата на Листата на лекови. Што се однесува за потребните средства за вклучување на предложените лекови во Листата на лекови, комисијата не назначила дали се работи за проценети сумарни износи за сите лековите по генеричко име на лек со форма и јачина. Покрај тоа, во предлогот се дадени понудени референтни цени од една компанија барател а има повеќе регистрирани лекови од различни производители за ист лек. Стручната служба на Фондот направи информативна пресметки по правилникот за референтни цени на лекови и ги опфати сите регистрирани лекови на пазарот по генеричко име, форма и јачина по предложените лекови, по што се согледуваат и некои разлики со понудените референтни цени од подносителите на барањата, кои би се разгледувале понатаму во постапката за референтни цени, доколку се одлучи тие лекови да се вклучат во позитивната листа. Во предлогот не е назначено дали предложените лекови спаѓаат во есенцијалните лекови. Заради надминување на овие дилеми, одлучивме да ви предложиме да се испрати допис до Стручната комисија за Листата на лекови на товар на Фондот. Инаку, во моментов ние како Фонд не можеме да кажеме со колку точно средства располагаме за вклучување нови лекови на примарната позитивна листа.*

*Кристина Христова објасни дека есенцијалните лекови се лекови утврдени со Листата на есенцијални лекови која е донесена од министерот за здравство во 2015 година и дека во неа треба да се утврдени основните лекови за најчестите заболувања застапени во државава а Маја Ковачева дополни дека есенцијалните лекови се оние кои ги задоволуваат приоритетните потреби за здравствена заштита на населението.*

*Ангелина Бачановиќ наведе дека би требало и правилникот да се дополни и во него да се запише дека треба да се води сметка за Листата на есенцијални лекови.*

*Маја Ковачева наведе дека сме свесни за финансиските ограничувања на Фондот за проширување на Листата на лекови но и дека во Листата на лекови петнаесет години не е влезено ништо ново.*

*Кристина Христова се осврна на предлогот од Стручната комисија, наведувајќи дека треба да содржи МКБ шифри за од неа предложените индикациски ограничувања. Содржината на предлогот и ранг листата би требало да се ускладени и предлогот да биде во форма и со елементи според важечката Листа на лекови, што по донесената одлука од Управниот одбор би послужила за подгототовка на одлуката во Фондот.*

*Фросина Арнаудова Дежуловиќ додаде дека помеѓу предлозите од Стручната комисија има и такви кои се однесуваат на два лека со ист ефект, односно намена, како и такви кои се однесуваат на лекови што подолго не се користат во праксата.*

*Димитар Димитриевски предложи во дописот да се побара одговор и за тоа дали давајќи го предлогот што се однесува на лекови за срцеви заболувања, Стручната комисија ги земала во вид насоките  и упатствата за медицина базирана на докази. Ова особено зашто добивме предлози за лекови стари по триесет години, а не за нови лекови потребни за ефикасен и економичен третман на пациентите.*

*На ова, Кристина Христова наведе дека, согласно Правилникот за Листата на лекови на товар на Фондот, Стручната комисија постапува по барања за додавање лекови на Листата на лекови поднесени од носители на одобренија за промет на лек.*

*Во продолжение се дискутираше за содржината на дописот што Управниот одбор ќе го испрати на Стручната комисија во врска со од неа доставените предлози, Во дискусијата се даваа предлози за изменување и дополнување на подготвениот нацрт допис и се утврди што тој треба да содржи. Потоа, се одлучи стручната служба на Фондот да го изготви конечниот текст согласно со дискусијата, по што тој по пат на е-меил да се испрати на членовите на Управниот одбор за тие да се изјаснат за него.*

*На 29 март 2024 година, на Управниот одбор по пат на е-меил му беше испратен за изјаснување текстот на дописот изготвен согласно со дискусијата на седницата. Заедно со него, членовите на Управниот одбор се изјаснија и дали кон дописот да биде приложена табелата со информативна пресметка на референтни цени за лековите предложени од Стручната комисија. За предлогот позитивно гласаа Дејан Николовски, Љубиша Каранфиловски, Димитар Димитриевски, Маја Ковачева и Ангелина Бачановиќ а Фросина Арнаудова Дежуловиќ и Тања Дејаноска се воздржаа од гласање. На тој начин, Управниот одбор со мнозинство на гласови ја утврди содржината на дописот до Стручната комисија која го утврдува предлогот на Листата на лекови кои паѓаат на товар на Фондот.*

*Потоа се премина на разгледување на точката 8 од дневниот ред.*

***ТОЧКА 8 -*** *Предлог за утврдување на формата и содржината на Договорот за пружање и плаќање на здравствени услуги за биомедицинско потпомогнато оплодување*

*Објаснување на предлогот даде Јасминка Смилевска. Наведе дека за разлика од другите договори со здравствените установи што ги склучува Фондот, кои беа утврдени пред крајот на минатата година, за овој договор најпрвин чекавме да влезе во сила новиот правилник за биомедицинско потпомогнато оплодување. Новиот правилник влезе во сила во јануари, а во него, меѓу другото, попрецизно се утврдени обврските на здравствените установи кои ја даваат услугата кон Фондот. Новиот договор е усогласен со новините од правилникот и треба да се применува од 1 април.*

*Ангелина Бачановиќ повторно нагласи дека материјалот е доставен предходниот ден во 16 часот, што не е согласно Деловникот за работа.*

*По објаснувањето следеше куса дискусија во која членовите на Управниот одбор поставуваа прашања на кои одговори даде Јасминка Смилевска.*

*Потоа се пристапи кон гласање по предлогот за донесување Одлука за утврдување на формата и содржината на Договорот за пружање и плаќање на здравствени услуги за биомедицинско потпомогнато оплодување. За усвојување на предлогот гласаа Дејан Николовски, Фросина Арнаудова Дежуловиќ, Љубиша Каранфиловски, Димитар Димитриевски, Тања Дејаноска и Маја Ковачева, а Ангелина Бачановиќ не може да се произнесе и се воздржа од гласање, бидејќи материјалот е доставен претходниот ден во 16 часот. На тој начин, Управниот одбор со мнозинство на гласови донесе*

***Одлука***

***за утврдување на формата и содржината на договорите што Фондот за здравствено соигурување на Република Северна Македонија ги склучува со здравствените установи заради купување здравствени услуги во интерес на осигурените лица***

*со која се утврди формата и содржината на Договорот за пружање и плаќање здравствени услуги за биомедицинско потпомогнато оплодување.*

* *На 29 март 2024 година, на Управниот одбор по пат на е-меил му беше испратен за одобрување дополнет договор. Дополнетиот договор во членот 23 став 1 содржеше дополнителна точка 9, која се однесува на договорна казна за прекршување на обврската за доставување образец за успешност на спроведените БПО постапки во рокот предвиден во договорот. Во врска со дополнителната точка 9, членовите на Управниот одбор се изјаснија на ист начин како при донесувањето на одлуката на седницата, односно членовите кои гласаа за донесување на одлуката се согласија и со дополнителната одредба а Ангелина Бачановиќ беше воздржана.*

# Работата на седницата продолжи со разгледување на точката 4.

# **ТОЧКА 4 -** Предлог за донесување заклучок за барање на ПЗУ „Биотек лабораторија“ од Скопје

*Оваа точка беше дополнета по барање на Управниот одбор од претходната седница.Објаснување на предлог заклучокот и табелите кои го придружуваа во работниот материјал за оваа точка даде Миле Сугарев. Во табелите беа наведени месеците на кои се однесуваат фактурите доставени од Биотек лабораторија во кои биле содржани неосновано фактурирани износи, со износите на кои гласат и датумите кога Фондот ги платил. Исто така беа наведени и фактурите кои Фондот не ги платил, откако е утврдено дека Биотек лабораторија неосновано фактурирала во претходниот период. Износите во месеците од јуни 2021 до ноември 2022 година биле неосновано фактурирани затоа што лабораторијата имала вработено лекар специјалист со работно време од 10 часа неделно, што е спротивно на договорот со Фондот според кој е обврзана да има лекар со 40 часовно работно време. Лекарот чиј факсимил бил ставан на извештаите во тој период, претходно работел во лабораторијата со 40 часовно работно време, но во март 2021 година бил префрлен на 10 часовно. Фондот не бил известен за таа промена, па продолжил да плаќа по фактурите.*

*Ангелина Бачановиќ праша зошто дури сега се бара решение за враќање на неосновано платените средства во 2021 година, кога барањето од Биотек е доставено на 29.03.2023, а ПС Скопје доставила писмено барање на 24.03.2023 да ги уплатат средствата во износ од 6.480.000 ден, како и кои фактури се задржани, односно не се платени. Истакна дека поднесеното барање формално не е уредено, нема потпис од овластено лице, ниту печат на установата. Праша зошто заклучокот на Управниот одбор се однесува на сума од 3.121.700 ден, а во прегледот на неплатени фактури од 12.2022 до 6.2023 се бара задршка од 6.480.000 денари.*

*Миле Сугарев одговори дека за решавање на состојбата се преземени активности откако е утврдено дека лекарот преминал на 10 часовно работно време. Сознанието е добиено кога во јануари 2023 година лабораторијата известила дека на местото на тој лекар, на работа стапува друг. Потоа, во врска со тоа Управниот одбор донесе заклучок во јуни 2023 година. Меѓутоа со тој заклучок беа опфатени само 3.121.700,00 денари а средствата кои требаше да се вратат се во висина од 6.480.000,00 денари. Наведе и дека на лабораторијата не ѝ е платена ниедна фактура откако е утврдено дека треба да врати неосновано наплатени средства. Исто така наведе дека за решавање на состојбата можностите се или лабораторијата да ги уплати средствата или да бидат одбиени од неплатените фактури. Втората можност е поповолна, затоа што доколку Фондот ги плати неплатените фактури во целост, му се намалува правото на трошење, односно расположливите средства на контото за плаќање за здравствени услуги кои се ограничени со буџетот на Фондот.*

*Потоа, согласно со предлогот од работниот материјал за оваа точка од дневниот ред, Управниот одбор едногласно го донесе следниот*

***Заклучок:*** *Се прифаќа барањето на ПЗУ „Биотек Лабораторија“ од Скопје неосновано фактурираните средства наместо да се уплатат, да се задржат од неисплатените фактури, почнувајќи од месец декември 2022 година па до месец јуни 2023 година, во висината потребна за покривање на износот од 6.480.000,00 денари. Останатите средства од фактурата за месец јуни 2023 година и од преостанатите фактури од 2023 година да се исплатат на ПЗУ „Биотек Лабораторија“.*

***ТОЧКА 5 -*** *Предлог* *за донесување заклучок за пренамена на условен надоместок за ЈЗУ Универзитетски стоматолошки клинички центар „Свети Пантелејмон“ од Скопје*

*Објаснување за предлогот дадоа директорката Филиповска Грашкоска и Миле Сугарев. Наведоа дека стоматолошкиот клинички центар побарал дел од средствата на утврдениот условен надоместок кои биле наменети за изградба на лифт во нивната зграда, да се пренаменат за дигитализација на фиксна техника и тоа КАТ КАМ машина, лабораториски скенер, интериорен скенер и 3Д принтер. Со тоа би се овозможиле поквалитетни услуги од областа на стоматолошката протетика.*

*Во продолжение Ангелина Бачановиќ дискутираше за тоа дали на стоматолошкиот клинички центар веќе не му е потребен лифт, односно дали доколку сега се одобри пренамена, подоцна повторно не ќе се побараат средства и за лифт и предложи, со оглед дека пред само три месеци бил определен условен надоместок наменет за изградба на лифт, од стоматолошкиот клинички центар да се побара да се изјаснат кои се нивните приоритети.*

*Тања Дејаноска праша зошто Фондот да финансира надстандардни услуги и наведе дека машината за која се бара пренамена на средства – КАТ КАМ, служи за изработка на коронки и работи со софтвер кој треба да го користи за тоа обучен кадар за кој е прашање дали го имаат. Исто така, со тоа стоматолошкиот клинички центар ќе им прави нелојална конкуренција на приватните стоматолошки здравствени установи.*

*Директорката Филиповска Грашкоска и Ангелина Бачановиќ укажаа дека услугите кои би се давале на осигурениците со наведената опрема се услуги во терциерната здравствена заштита.*

*Потоа, заради разјаснување на околностите потребни за одлучување по барањето за пренамена на условниот надоместок на Универзитетскиот стоматолошки клинички центар, Управниот одбор едногласно го донесе следниот*

***Заклучок:*** *Фондот од Универзитетскиот стоматолошки клинички центар „Свети Пантелејмон“ од Скопје да побара појаснување за следното:*

* *Кои здравствени услуги што паѓаат на товар на Фондот врз основа на задолжителното здравствено осигурување би се извршувале со дигитализацијата на фиксната техника и тоа КАТ КАМ машина, лабораториски скенер, интериорен скенер и 3Д принтер;*
* *Дали стоматолошкиот клинички центар располага со обучен кадар за работа со таа опрема.*

*Откако Фондот ќе ги добие бараните појаснувања, предлогот за донесување заклучок за пренамена на дел од условниот надоместок на ЈЗУ Универзитетски стоматолошки клинички центар „Свети Пантелејмон“ од Скопје да се разгледа на седница на Управниот одбор.*

***ТОЧКА 6 -*** *Предлог за донесување на Одлука за изменување на Одлуката за утврдување на вкупниот договорен надоместок на јавните здравствени установи за 2024 година*

*Работниот материјал за шестата точка од дневниот ред се подели на членовите на Управниот одбор, а потоа директорката Филиповска Грашкоска даде објаснување. Наведе дека предлогот се однесува на измени на договорните надоместоци на јавни здравствени установи во кои здравствени работници се ангажирани преку договор на дело, како и на здравствени домови во кои лекари по општа медицина извршуваат шестмесечна пробна работа, во согласност со Законот за здравствената заштита.*

*Потоа се отвори дискусија, во која Тања Дејаноска побара Ангелина Бачановиќ како порано вработена во Министерството за здравство, да објасни дали како дојде до тоа надоместоците на специјализантите да паѓаат на товар на Фондот.*

*Ангелина Бачановиќ наведе дека на седницата присуствува како член на Управниот одбор на Фондот а не како порано вработена во Министерството .*

*Директорката Филиповска Грашкоска наведе дека средствата за здравствени работници ангажирани преку договор на дело се однесуваат и на дежурствата кои ги извршуваат специјализантите а Миле Сугарев додаде дека лекарите кои се на специјализација, од третата година на специјализацијата добиваат факсимил со кој може да работат.*

*Потоа, Управниот одбор едногласно ја донесе предложената*

***Одлука***

***за изменување на Одлуката за утврдување на вкупниот договорен надоместок на јавните здравствени установи за 2024 година***

*со која* *се изменија договорните надоместоци на 27 јавни здравствени установи.*

*По донесувањето на одлуката, на предлог на претседателот Дејан Николовски, Управниот одбор едногласно одлучи седницата да биде заклучена а точките од дневниот ред кои не беа разгледани (точките 7, 9 и 10) да бидат на дневниот ред на следната седница.*

*Седницата беше заклучена во 15.55 часот.*

 ***Записничар, Управен одбор/Bordi drejtues***

 ***Христо Трповски Претседател/Kryetar,***

 ***Дејан Николовски***